ལེའུ་བཅུ་པའི་ནང་།ཁོང་དབྱིན་ཇི་རེ་ཆར་ཌི་སོན་གིས་བོད་དང་བོད་གཞུང་གཉིས་ལ་བསྟོད་བསྔགས་ཁོ་ན་གནང་སྟེ།རྒྱལ་ཁབ་གཞན་གང་ལ་ཡང་འབུར་དུ་ཐོན་ཞིང་ཁྱད་དུ་འཕགས་པའི་བོད་ཀྱི་ལམ་ལུགས་འདི་ལྟ་བུ་ཞིག་མེད་པས་འགྱུར་བ་གཏོང་དགོས་པ་གང་ཡང་མེད་ཅེས་གསུངས།ང་ནན་ཅིན་དུ་འགྲོ་ཁར་རྒྱ་གར་དུ་འབྱོར་མ་ཐག་ནས་བསྒྱུར་བཅོས་ཆེན་པོ་ཞིག་མ་བྱས་ན་བོད་རང་ཉིད་སྐྱོབ་ཐབས་མེད་པའི་ཡིད་ཆེས་རྙེད་ཅིང་།དེ་ནས་ནང་ཁུལ་སྲིད་དོན་གྱི་རྙོག་ཟིང་གིས་བོད་འཐོར་ཞིག་ཏུ་གཏོང་བཞིན་པའང་ཅུང་ཟད་ཤེས་པས།རེ་ཆར་ཌི་སོན་གྱི་ལྟ་ཚུལ་དེས་ང་འཇིགས་སྐྲག་གི་ནང་དུ་གཡུགས་ཤིང་།ངས་ཁོང་མྱོང་རྒྱུས་དང་གོ་རྟོགས་མེད་པའི་བོད་ཀྱི་དཔོན་རིགས་རྣམས་ལ་བློ་སྒྱུར་ངན་སྐུལ་བྱེད་མཁན་གྱི་དབྱིན་ཇིའི་གསང་ལས་པ་ཞིག་ཏུ་མཐོང་།ཞེས་གསུངས་པར་གཞིགས་ན།སྐུ་ངོ་མཆོག་ནས་ས་ཞིང་བཅོས་བསྒྱུར་གྱིས་མཚོན་བོད་ལ་ལེགས་བཅོས་གནང་འདུན་གྱི་དགོངས་གཞིར་སྐུ་དྲག་རྣམས་ཀྱིས་མོས་མཐུན་མ་གནང་བ་དེའང་།སྐུ་དྲག་རྣམས་རང་ངོས་ནས་དེར་མོས་མཐུན་མེད་པ་གཅིག་པུ་མིན་པར།དབྱིན་ཇི་རེ་ཆར་ཌི་སོན་གྱིས་ཀྱང་སྐུ་དྲག་ཚོར་ཤུགས་རྐྱེན་ངན་པ་ཞིག་ཏན་ཏན་ཐེབས་ཡོད་པར་སྙམ།